b'\n_START_ARTICLE_\nChrysler Group\n_START_SECTION_\nIstorija\n_START_PARAGRAPH_\nKompanij\xc4\x85 1925 met\xc5\xb3 bir\xc5\xbeelio 6 diena \xc4\xafk\xc5\xabr\xc4\x97 Walter P. Chrysler, kuomet Maxwell Motor Company (\xc4\xafkurta 1904\xc2\xa0m.) buvo reorganizuota \xc4\xaf Chrysler Corporation._NEWLINE_1920\xc2\xa0m. prad\xc5\xbeioje Walter P. Chrysler prad\xc4\x97jo dirbti silpstan\xc4\x8dioje Maxwell-Chalmers company. Jis buvo pasamdytas tam, kad pertvarkyt\xc5\xb3 kompanij\xc4\x85 ir pad\xc4\x97t\xc5\xb3 jai i\xc5\xa1bristi i\xc5\xa1 finansini\xc5\xb3 problem\xc5\xb3, iki tol jis buvo atlik\xc4\x99s pana\xc5\xa1\xc5\xb3 darb\xc4\x85 dirbdamas automobili\xc5\xb3 gamintojui Willys._NEWLINE_1923 metais kompanija baig\xc4\x97 Chalmers automobili\xc5\xb3 gamyb\xc4\x85._NEWLINE_1924 met\xc5\xb3 saus\xc4\xaf, Walter P. Chrysler pristat\xc4\x97 \xc5\xa1iltai sutikt\xc4\x85 Chrysler automobil\xc4\xaf, tai buvo 6-cilindr\xc5\xb3 varikl\xc4\xaf tur\xc4\x97tojas modelis, skirtas apr\xc5\xabpinti pirk\xc4\x97jus pa\xc5\xbeangiu, geros kokyb\xc4\x97s automobiliu, u\xc5\xbe prieinamesn\xc4\x99 nei daugelis tik\xc4\x97tus kain\xc4\x85. 1924 met\xc5\xb3 Chrysler modelis tur\xc4\x97jo daugybe technini\xc5\xb3 savybi\xc5\xb3, kuri\xc5\xb3 netur\xc4\x97jo daugelis to meto automobili\xc5\xb3 bei tur\xc4\x97jo daug k\xc4\x85 bendro su prototipu kuris buvo kuriamas Walter P. Chrysler dar dirbus Willys kompanijoje. Viena i\xc5\xa1 inovacij\xc5\xb3 buvo pirmieji masin\xc4\x97s gamybos keturi\xc5\xb3 rat\xc5\xb3 hidrauliniai stabd\xc5\xbeiai, tai buvo beveik vien Chrysler kurta sistema, su patentais priklaususiais Lockheed kompanijai. Tarp daugyb\xc4\x97s kit\xc5\xb3 inovacij\xc5\xb3 buvo ir gumin\xc4\x97s variklio atramos, skirtos suma\xc5\xbeinti vibracijai bei ratai sukurti taip, jog i\xc5\xa1 padangos i\xc5\xa1\xc4\x97jus orui jos nenusimautu nuo disko, v\xc4\x97liau tokius ratus prad\xc4\x97jo gaminti visi lik\xc4\x99 pasaulio automobili\xc5\xb3 gamintojai._NEWLINE_Po s\xc4\x97kmingo Chrysler automobilio pristatymo, 1925 metais buvo panaikinta Maxwell mark\xc4\x97, nors pigesni 4-cilindr\xc5\xb3 1926 met\xc5\xb3 Chrysler modeliai i\xc5\xa1 esm\xc4\x97s buvo tie patys, kiek patobulinti Maxwell automobiliai, ta\xc4\x8diau nuo \xc5\xa1io jie vadinosi Chrysler. Visi tai buvo \xc4\xafvykdyta Walter P. Chrysler tapus Maxwell kompanijos vadovu ir galiausiai Maxwell Motor Company tapo Chrysler Corporation._NEWLINE_Pa\xc5\xbeangi in\xc5\xbeinerija bei \xc4\xafvair\xc5\xabs testai pad\xc4\x97jo kompanijai 1936 metais u\xc5\xbeimti antr\xc4\x85j\xc4\x85 viet\xc4\x85 tarp daugiausiai automobili\xc5\xb3 parduodan\xc4\x8diu JAV kompanij\xc5\xb3, \xc5\xa1i\xc4\x85 pozicij\xc4\x85 koncernas paskutin\xc4\xaf kart\xc4\x85 u\xc5\xbe\xc4\x97m\xc4\x97 1949 metais.\n_START_SECTION_\nAutomobili\xc5\xb3 mark\xc4\x97s\n_START_PARAGRAPH_\n1928 metais korporacija prad\xc4\x97jo skirstyti savo automobilius pagal kain\xc4\x85 ir funkcij\xc4\x85 \xc4\xaf markes. Taip atsirado pigios klas\xc4\x97s Plymouth automobiliai, kurie i\xc5\xa1 esm\xc4\x97s tebuvo patobulinti anks\xc4\x8diau buv\xc4\x99 4-cilindr\xc5\xb3 Chrysler modeliai. Tuo pa\xc4\x8diu metu pirk\xc4\x97jams buvo pristatyta DeSoto mark\xc4\x97 ir jos kiek brangesni vidutin\xc4\x97s klas\xc4\x97s automobiliai. Netrukus korporacija nupirko Dodge Brothers automobili\xc5\xb3 ir sunkve\xc5\xbeimi\xc5\xb3 kompanij\xc4\x85 bei prad\xc4\x97jo gaminti Fargo sunkve\xc5\xbeimius. Iki 1930\xc2\xa0m. pabaigos Dodge ir DeSoto susikeit\xc4\x97 vietomis automobili\xc5\xb3 klas\xc4\x97s hierarchijoje. \xc5\xa0is automobili\xc5\xb3 suskirstymas \xc4\xaf markes gal\xc4\x97jo b\xc5\xabti \xc4\xafkv\xc4\x97ptas pana\xc5\xa1ios, s\xc4\x97kmingos kompanijos General Motors strategijos. 1955 met\xc5\xb3 prad\xc5\xbeioje, prabangiausias Chrysler mark\xc4\x97s modelis Imperial atsiskyr\xc4\x97 \xc4\xaf atskir\xc4\x85 mark\xc4\x99, o 1960 metais pasauliui buvo pristatytas dar viena Valiant mark\xc4\x97, ta\xc4\x8diau JAV rinkoje Valiant tebuvo Plymouth mark\xc4\x97s modelis. 1961 metais buvo panaikinta DeSoto mark\xc4\x97. Su keliomis min\xc4\x97tomis i\xc5\xa1imtimis, tarp 1940\xc2\xa0m. ir 1970\xc2\xa0m. nuo pigiausi\xc5\xb3 iki brangiausi\xc5\xb3 klas\xc4\x97mis buvo suskirstytos Valiant, Plymouth, Dodge, DeSoto, Chrysler ir Imperial mark\xc4\x97s. Po to kai korporacija nupirko AMC 1987 metais, Chrysler \xc4\xafvykd\xc4\x97 vien\xc4\x85 i\xc5\xa1 pirkimo s\xc4\x85lyg\xc5\xb3 ir 1988 metais \xc4\xafk\xc5\xabr\xc4\x97 Eagle mark\xc4\x99, kurios automobiliai buvo pardavin\xc4\x97jami AMC-Jeep atstovyb\xc4\x97se. Eagle mark\xc4\x97 gyvavo de\xc5\xa1imtmet\xc4\xaf, tad paskutinis Eagle automobilis buvo pagamintas 1998 metais, po trej\xc5\xb3 met\xc5\xb3 nebeliko ir Plymouth mark\xc4\x97s._NEWLINE_Nuo 2001 iki 2009 met\xc5\xb3, kompanija tetur\xc4\x97jo tris markes: Dodge, Jeep ir Chrysler, ta\xc4\x8diau 2009 metais buvo paskelbta, kad nuo 2010 met\xc5\xb3 Dodge pikapai bus atskirti \xc4\xaf nauj\xc4\x85, atskir\xc4\x85 Ram mark\xc4\x99.\n_START_SECTION_\nMoPar, Chryco, AutoPar\n_START_PARAGRAPH_\n1930\xc2\xa0m. metais, kompanija \xc4\xafk\xc5\xabr\xc4\x97 savo oficial\xc5\xb3 automobili\xc5\xb3 dalimis besispecializuojanti padalin\xc4\xaf MoPar (kurio pavadinim\xc4\x85 sudar\xc4\x97 \xc5\xbeod\xc5\xbei\xc5\xb3 Motor Parts trumpinys). Iki \xc5\xa1i\xc5\xb3 dien\xc5\xb3 kai kurie \xc5\xbemon\xc4\x97s \xc5\xa1nekamojoje kalboje sakydami \xe2\x80\x9eMopar\xe2\x80\x9c turi omenyje ne automobili\xc5\xb3 dali\xc5\xb3 prekybos tinkl\xc4\x85, o pa\xc4\x8dius Chrysler Corporation pagamintus automobilius. I\xc5\xa1 prad\xc5\xbei\xc5\xb3 MoPar (v\xc4\x97liau Mopar) prekinis \xc5\xbeenklas nebuvo naudojamas Kanadoje, ten automobili\xc5\xb3 dalimis prekiavo Chryco ir AutoPar padaliniai iki tol kol 1970\xc2\xa0m. Kanados rinkoje juos pakeit\xc4\x97 Mopar prekinis \xc5\xbeenklas._NEWLINE_Daugyb\xc4\x97 Chrysler Corporation gaminam\xc5\xb3 automobilini\xc5\xb3 dali\xc5\xb3 naudojo DPCD monogram\xc4\x85, rei\xc5\xa1kusi\xc4\x85 Dodge-Plymouth-Chrysler-DeSoto markes. \xc5\xa0i monograma buvo naudojama dar kur\xc4\xaf laik\xc4\x85 po DeSoto mark\xc4\x97s pasitraukimo i\xc5\xa1 rinkos, 1961 metais.\n_START_SECTION_\nAirtemp\n_START_PARAGRAPH_\nAirtemp padalinys specializavosi stacionari\xc5\xb3 ir mobili\xc5\xb3 oro kondicionavimo, \xc5\xa1aldymo bei klimato kontrol\xc4\x97s \xc4\xafrengini\xc5\xb3 ir prietais\xc5\xb3 gamyb\xc4\x85. Padalinys pasirod\xc4\x97 1930 metais \xc4\xafrengin\xc4\x97jat Chrysler Building dangorai\xc5\xbe\xc4\xaf Niujorke, ta\xc4\x8diau inkorporuotas buvo tik 1934 metais. Airtemp pristat\xc4\x97 daugyb\xc4\x99 i\xc5\xa1radim\xc5\xb3, tarp j\xc5\xb3 ir kelis tipus kompresori\xc5\xb3. Iki 1941 met\xc5\xb3 daugiau kaip 500 atstovybi\xc5\xb3 prekiavo Airtemp kondicionavimo bei \xc5\xa1ildymo sistemomis. Kompanija taip pat apr\xc5\xabpindavo kariuomen\xc4\x99 medicininiais \xc5\xa1aldymo \xc4\xafrenginiais esant antrajam pasauliniam karui. 1940\xc2\xa0m. Airtemp dominavo \xc5\xa1aldymo bei \xc5\xa1ildymo \xc4\xafrengini\xc5\xb3 rinkoje, ta\xc4\x8diau v\xc4\x97liau pama\xc5\xbeu prad\xc4\x97jo atsilikin\xc4\x97ti nuo savo konkurent\xc5\xb3 ir iki 1970-\xc5\xb3j\xc5\xb3 Airtemp prad\xc4\x97jo dirbti nuostolingai, tod\xc4\x97l padalinys 1976 metais buvo parduotas kompanijai Fedders.\n_START_SECTION_\nKiti padaliniai\n_START_PARAGRAPH_\n1980\xc2\xa0m. koncernas \xc4\xafk\xc5\xabr\xc4\x97 dukterin\xc4\x99 \xc4\xafmon\xc4\x99 pavadinimu Acustar, skirt\xc4\x85 automobilini\xc5\xb3 detali\xc5\xb3 prekybai su kitais automobili\xc5\xb3 gamintojais. Per \xc5\xa1ia \xc4\xafmon\xc4\x97 Chrysler Corporation tiek pirkdavo detalias reikalingas savo automobili\xc5\xb3 gamybai i\xc5\xa1 kit\xc5\xb3 gamintoj\xc5\xb3, tiek parduodavo detales kitiems gamintojams._NEWLINE_Safeguard buvo koncerno dukterin\xc4\x97 \xc4\xafmon\xc4\x97, gaminusi originalius ir atsarginius stiklus automobiliams, pagrinde Chrysler korporacijai.\n_START_SECTION_\nAirflow\n_START_PARAGRAPH_\n1934 metais koncernas pristat\xc4\x97 pirmuosius Airflow modelius, su pa\xc5\xbeangiais aptakiais k\xc4\x97bulais, kurie buvo vieni pirm\xc5\xb3j\xc5\xb3 automobili\xc5\xb3 pramon\xc4\x97je, kurti atsi\xc5\xbevelgiant \xc4\xaf aerodinaminiais principus. Specialiai toki\xc5\xb3 k\xc4\x97bul\xc5\xb3 k\xc5\xabrimui Chrysler netgi suk\xc5\xabr\xc4\x97 pirm\xc4\x85j\xc4\xaf aerodinamin\xc4\xaf tunel\xc4\xaf automobili\xc5\xb3 pramon\xc4\x97je. Pirk\xc4\x97j\xc5\xb3 netenkino toki\xc5\xb3 automobili\xc5\xb3 dizainas ir tik labiau tradicin\xc4\xaf dizain\xc4\x85 tur\xc4\x97j\xc4\x99 Dodge ir Plymouth automobiliai pad\xc4\x97jo kompanijai i\xc5\xa1gyventi did\xc5\xbei\xc4\x85ja depresij\xc4\x85. Plymouth buvo viena i\xc5\xa1 keli\xc5\xb3 marki\xc5\xb3 kuri\xc5\xb3 pardavimai esant sunkme\xc4\x8diui padid\xc4\x97jo._NEWLINE_Nes\xc4\x97kmingi Airflow modeliai paliko poveik\xc4\xaf tolimesniam kompanijos dizaino k\xc5\xabrimui bei marketingui, tod\xc4\x97l 1940 ir 1950 metais kompanija steng\xc4\x97si i\xc5\xa1laikyti gan konservatyv\xc5\xb3 \xc4\xafvaizd\xc4\xaf, vienintel\xc4\x97 \xc5\xa1io \xc4\xafvaizd\xc5\xbeio i\xc5\xa1imtis buvo trumpai gaminti 1942 met\xc5\xb3 DeSoto automobiliai su u\xc5\xbedaromais priekiniais \xc5\xbeibintais. In\xc5\xbeinerin\xc4\x97je srityje kompanija ir toliau i\xc5\xa1liko pa\xc5\xbeangi ir 1951 metais pristat\xc4\x97 pirmuosius i\xc5\xa1 garsi\xc5\xb3j\xc5\xb3 Hemi V8 varikli\xc5\xb3. 1955 metais kompanija dar kart\xc4\x85 su\xc5\xbeib\xc4\x97jo prista\xc4\x8diusi s\xc4\x97kmingus Virgil Exner kurtus Forward Look dizainus, o 1956 metai kompanija pirmoji \xc4\xaf automobilius prad\xc4\x97jo montuoti tranzistorinius radijo imtuvus. 1957 metais buvo pristatyti antrosios kartos Forward Look dizaino automobiliai, kartu su jais buvo pristatyta ir Torsion-Aire pakaba, kurios d\xc4\x97ka automobilyje jaut\xc4\x97si \xc5\xa1velnesn\xc4\x97 amortizacija bei pager\xc4\x97jo jo valdymas. Siekimas kuo grei\xc4\x8diau prad\xc4\x97ti 1957 met\xc5\xb3 modeli\xc5\xb3 gamyb\xc4\x85, tur\xc4\x97jo neigiam\xc4\x85 \xc4\xaftak\xc4\x85 automobilio kokybei, d\xc4\x97l prasto k\xc4\x97bulo surinkimo automobiliai prad\xc4\x97davo grei\xc4\x8diau r\xc5\xabdyti.\n_START_SECTION_\n1960\xc2\xa0m.\n_START_PARAGRAPH_\nNuo 1960 met\xc5\xb3 visi Chrysler korporacijos automobiliai buvo gaminami be r\xc4\x97mo, i\xc5\xa1skyrus Imperial automobilius, kuri\xc5\xb3 k\xc4\x97bulas buvo montuojamas ant r\xc4\x97mo iki pat 1967 met\xc5\xb3. Tokiu b\xc5\xabdu Chrysler tapo vieninteliu gamintoju i\xc5\xa1 did\xc5\xbeiojo Detroito trejeto, beveik vis\xc5\xb3 savo automobili\xc5\xb3 gamybai naudojusiu ber\xc4\x97mes konstrukcijas. \xc5\xa0i konstrukcija, dabar jau tapusi pasauliniu standartu, buvo saugesne bei tokiu b\xc5\xabtu gaminami automobiliai buvo geriau valdomi. 1960 metais s\xc4\x97kmingai startavo Valiant mark\xc4\x97 ir jos kompaktin\xc4\x97s klas\xc4\x97s automobiliai, kurie u\xc5\xbekariaudavo vis didesn\xc4\x99 rinkos dal\xc4\xaf dar dagiau nei de\xc5\xa1imtmet\xc4\xaf. Valiant buvo pristatyta kaip atskira mark\xc4\x97, ta\xc4\x8diau nuo 1961 met\xc5\xb3 JAV rinkoje jos automobiliai buvo pardavin\xc4\x97jami kaip Plymouth modeliai. Tai pa\xc4\x8diais metais i\xc5\xa1 rinkos pasitrauk\xc4\x97 DeSoto mark\xc4\x97, j\xc4\x85 buvo nuspr\xc4\x99sta panaikinti d\xc4\x97l strateginio aplaidumo mark\xc4\x97s valdyme, l\xc4\x97musio supana\xc5\xa1\xc4\x97jim\xc4\x85 su Dodge marke, po keleto de\xc5\xa1imtme\xc4\x8di\xc5\xb3 d\xc4\x97l tos pa\xc4\x8dios prie\xc5\xbeasties bus panaikinta ir Plymouth mark\xc4\x97. Prastas sprendimas suma\xc5\xbeinti didel\xc4\x97s klas\xc4\x97s Dodge ir Plymouth automobilius 1962 metais silpnino pardavimus ir pelningum\xc4\x85 dar kelet\xc4\x85 ateinan\xc4\x8di\xc5\xb3 met\xc5\xb3._NEWLINE_1964 met\xc5\xb3 baland\xc4\xaf buvo pristatytas Plymouth Barracuda automobilis, buv\xc4\x99s Valiant mark\xc4\x97s sub-modeliu. Did\xc5\xbeiulis galinis stiklas ir nuo\xc5\xbeulnus stogas buvo populiar\xc4\x97jantys stiliaus elementai. Barracuda model\xc4\xaf buvo prad\xc4\x97ta gaminti beveik dviem savait\xc4\x97mis anks\xc4\x8diau nei Ford Mustang, tad chronologi\xc5\xa1kai Barracuda yra pirmasis \xe2\x80\x9epony car\xe2\x80\x9c klas\xc4\x97s automobilis. Prie\xc5\xa1ingai nei Ford Mustang, Barracuda modelio pardavimai nebuvo itin s\xc4\x97kmingi, tod\xc4\x97l tarp 1964 met\xc5\xb3 baland\xc5\xbeio ir 1965 met\xc5\xb3 rugpj\xc5\xab\xc4\x8dio, Mustang ir Barracuda modeli\xc5\xb3 pardavimai buvo daugma\xc5\xbe kaip 10 prie\xc5\xa1 1.\n_START_SECTION_\nPl\xc4\x97tra \xc4\xaf Europ\xc4\x85\n_START_PARAGRAPH_\n7-tajame de\xc5\xa1imtmetyje koncernas i\xc5\xa1sipl\xc4\x97t\xc4\x97 \xc4\xaf Europ\xc4\x85. 1964 metais Chrysler \xc4\xafsigijo Brit\xc5\xb3 kompanij\xc4\x85 Rootes Group, Pranc\xc5\xabz\xc5\xb3 kompanij\xc4\x85 Simca bei Ispan\xc5\xb3 Barreiros ir taip suformavo Chrysler Europe padalin\xc4\xaf. To pasekoje 1970 metais Rootes Group, prad\xc4\x97jo gaminti automobil\xc4\xaf Hillman Avenger (JAV rinkoje trumpai pardavin\xc4\x97t\xc4\x85 kaip Plymouth Cricket), kuris Britanijoje buvo parduodamas kartu su Imp bei Hunter modeliais. 8-de\xc5\xa1imtmetyje Rootes Group susid\xc5\xabr\xc4\x97 su keletu finansini\xc5\xb3 problem\xc5\xb3, tuo tarpu Simca ir Barreiros dirbo s\xc4\x97kmingiau, ta\xc4\x8diau einant laikui ir \xc5\xa1ios kompanijos susid\xc5\xabr\xc4\x97 su \xc4\xafvairiomis problemomis. 1978 metais Chrysler nusprend\xc4\x97 parduoti \xc5\xa1ias \xc4\xafmones Pranc\xc5\xabz\xc5\xb3 PSA Peugeot Citro\xc3\xabn koncernui, kuris pardav\xc4\x97 Brit\xc5\xb3 automobili\xc5\xb3 ir Ispan\xc5\xb3 sunkve\xc5\xbeimi\xc5\xb3 gamintojus kitai Pranc\xc5\xabz\xc5\xb3 kompanijai Renault._NEWLINE_Geriau \xc5\xa1iuo laikotarpiu kompanijai sek\xc4\x97si u\xc5\xbekariauti JAV rink\xc4\x85, kur ji prisid\xc4\x97jo prie muscle car automobili\xc5\xb3 rinkos vystymo, i\xc5\xa1 prad\xc5\xbei\xc5\xb3 prista\xc4\x8diusi masin\xc4\x97s gamybos lenktyninio Hemi variklio variant\xc4\x85 ir kiek v\xc4\x97liau prista\xc4\x8diusi legendin\xc4\x99 pigi\xc5\xb3 bet galing\xc5\xb3 automobili\xc5\xb3 toki\xc5\xb3 kaip Plymouth GTX, Plymouth Road Runner ir Dodge Charger serij\xc4\x85. \xc5\xa0iuo laikotarpio kompanijos s\xc4\x97km\xc4\x97 NASCAR lenktyn\xc4\x97se bei ten i\xc5\xa1kovotos pergal\xc4\x97s gerino jos \xc4\xafvaizd\xc4\xaf.\n_START_SECTION_\n1970\xc2\xa0m.\n_START_PARAGRAPH_\n8-asis de\xc5\xa1imtmetis buvo kupinas pasikeitim\xc5\xb3. \xc4\xaestatymai saugantys rink\xc4\x85 nuo monopolin\xc4\x97s vald\xc5\xbeios draud\xc4\x97 JAV automobili\xc5\xb3 gamintojams formuoti Europieti\xc5\xa1ko bei Japoni\xc5\xa1ko tipo konsorciumus, pad\xc4\x97jusius j\xc5\xb3 konkurentams ma\xc5\xbeinti i\xc5\xa1laidas. Tarp JAV automobili\xc5\xb3 gamintoj\xc5\xb3 toks bendradarbiavimas buvo ne\xc4\xafmanomas, tad kiekviena kompanija tur\xc4\x97jo spr\xc4\x99sti savo problemas pati. Chrysler kompanijos ma\xc5\xbeesn\xc4\x97s pardavim\xc5\xb3 apimtys rei\xc5\xa1k\xc4\x97, kad projekt\xc5\xb3 \xc4\xafgyvendinimo s\xc4\x85naudos sudar\xc4\x97 didesn\xc4\x99 automobilio kainos dal\xc4\xaf lyginant su didesn\xc4\x97mis Ford ir General Motors kompanijomis. Tam, kad neleist\xc5\xb3 auk\xc5\xa1tesn\xc4\x97ms kainoms i\xc5\xa1stumti j\xc5\xb3 i\xc5\xa1 rinkos, kompanija tur\xc4\x97jo perdaryti savo esamus variklius ir suderinti juos taip, kad jie atitikt\xc5\xb3 naujus i\xc5\xa1metam\xc5\xb3 duj\xc5\xb3 kiekio \xc4\xaf atmosfer\xc4\x85 reikalavimus, d\xc4\x97l to suprast\xc4\x97jo automobili\xc5\xb3 ekonomi\xc5\xa1kumas tuomet kai augo kuro kainos. Kompaktin\xc4\x97s klas\xc4\x97s Dodge Dart ir Plymouth Valiant automobiliai buvo parduodami s\xc4\x97kmingai, ta\xc4\x8diau 1973 met\xc5\xb3 naftos kriz\xc4\x97 stipriai paveik\xc4\x97 neekonomi\xc5\xa1k\xc5\xb3 didel\xc4\x97s klas\xc4\x97s automobili\xc5\xb3 pardavimus, iki tol sudariusius did\xc5\xbei\xc4\x85ja pardavim\xc5\xb3 bei kompanijos automobili\xc5\xb3 gamos dal\xc4\xaf._NEWLINE_De\xc5\xa1imtme\xc4\x8dio viduryje, kompanija s\xc4\x97kmingai \xc4\xaf\xc5\xbeeng\xc4\x97 \xc4\xaf asmenin\xc4\x97s prabangos automobili\xc5\xb3 rink\xc4\x85, pristatydama didelio pasisekimo susilaukus\xc4\xaf Chrysler Cordoba automobil\xc4\xaf. Pernelyg paskub\xc4\x97tai 1976 metais \xc4\xaf rink\xc4\x85 pristatyti Dodge Aspen ir Plymouth Volar\xc3\xa9 automobiliai, kompanijai atne\xc5\xa1\xc4\x97 did\xc5\xbeiules garantinio remonto i\xc5\xa1laidas bei prarado dal\xc4\xaf lojali\xc5\xb3 klient\xc5\xb3, kurie iki tol buvo patenkinti savo ankstesniais Dart ir Valiant automobiliais. 1977 metais \xc5\xbelugo Chrysler Europe padalinys, pad\xc4\x97j\xc4\x99s kompanijai kurti Plymouth Horizon bei Dodge Omni automobilius. 1980 metais Chrysler Australia padalinys Australijoje gamin\xc4\x99s Chrysler Valiant bei Chrysler Sigma automobilius, buvo parduotas kompanijai Mitsubishi Motors ir pakeit\xc4\x97 pavadinim\xc4\x85 \xc4\xaf Mitsubishi Motors Australia Limited. Subkompaktin\xc4\x97s klas\xc4\x97s Plymouth Horizon automobilis prekyboje pasirod\xc4\x97 prasid\xc4\x97jus antrajai naftos krizei, ta\xc4\x8diau baigiantis de\xc5\xa1imtme\xc4\x8diui toliau krito didel\xc4\x97s klas\xc4\x97s automobili\xc5\xb3 pardavimai, taip pat kompanija nebetur\xc4\x97jo konkurencing\xc5\xb3 automobili\xc5\xb3 kompaktini\xc5\xb3 automobili\xc5\xb3 rinkoje.\n_START_SECTION_\n1980\xc2\xa0m.\n_START_PARAGRAPH_\n1979 met\xc5\xb3 rugs\xc4\x97jo 7 diena, Chrysler kreip\xc4\x97si \xc4\xaf JAV vyriausyb\xc4\x99 pra\xc5\xa1ydama jai suteikti 1,5 milijardo doleri\xc5\xb3 paskol\xc4\x85 tam, kad kompanija i\xc5\xa1vengtu bankroto. Tuo pa\xc4\x8diu metu kompanijai vadovauti buvo pasamdytas buv\xc4\x99s Ford Motor Company prezidentas Lee Iacocca. Pasirod\xc4\x99s kompanijos reklamoje ir i\xc5\xa1tar\xc4\x99s garsi\xc4\x85ja fraz\xc4\x99 \xe2\x80\x9eJei sugebate rasti geresn\xc4\xaf automobil\xc4\xaf, j\xc4\xaf ir pirkite\xe2\x80\x9c, Iacocca \xc4\xafrod\xc4\x97 jog jis moka bendrauti su visuomene. Jis taip pat skatino pasidid\xc5\xbeiavim\xc4\x85 Amerikieti\xc5\xa1kais automobiliais savo knygoje \xe2\x80\x9eTalking Straight\xe2\x80\x9c, kuri buvo atsakas Akio Morita knygai \xe2\x80\x9eMade in Japan\xe2\x80\x9c_NEWLINE_1979 met\xc5\xb3 gruod\xc5\xbeio 20 diena JAV kongresas nenoriai pri\xc4\x97m\xc4\x97 1979 met\xc5\xb3 Chrysler korporacijos paskolos garantijos \xc4\xafstatim\xc4\x85 (vie\xc5\xa1\xc4\x85j\xc4\xaf \xc4\xafstatym\xc4\x85 96-185), kur\xc4\xaf 1980 met\xc5\xb3 sausio 7 diena pasira\xc5\xa1\xc4\x97 tuometinis JAV prezidentas Jimmy Carter. Priimti \xc4\xafstatym\xc4\x85 ragino Chrysler darbuotojai bei atstovyb\xc4\x97s, kiekvienoje rinkim\xc5\xb3 apygardoje. JAV kariuomen\xc4\x97 tuomet nusipirko t\xc5\xabkstan\xc4\x8dius Dodge mark\xc4\x97s pikap\xc5\xb3, kurie buvo naudojami karo tarnyboje kaip krovinin\xc4\x97s transporto priemon\xc4\x97s M-880. \xc5\xa0ios paskolos bei keli\xc5\xb3 inovatyvi\xc5\xb3 automobili\xc5\xb3 toki\xc5\xb3 kaip K-automobilis bei Miniveno i\xc5\xa1radimo d\xc4\x97ka kompanijai pavyko i\xc5\xa1vengti bankroto._NEWLINE_1982 met\xc5\xb3 vasar\xc4\xaf, Chrysler paskelb\xc4\x97 parduodanti savo pelningai dirbant\xc4\xaf padalin\xc4\xaf Chrysler Defense kompanijai General Dynamics u\xc5\xbe 348,5 milijonus doleri\xc5\xb3. Sandoris buvo \xc4\xafvykdytas t\xc5\xb3 met\xc5\xb3 kov\xc4\x85 ir padalinys buvo parduotas u\xc5\xbe kiek ma\xc5\xbeesn\xc4\x99 336,1 milijono JAV doleri\xc5\xb3 sum\xc4\x85._NEWLINE_Iki 1983 met\xc5\xb3 JAV vyriausybei buvo gr\xc4\x85\xc5\xbeinti visi i\xc5\xa1 jos pasiskolinti pinigai, tai buvo padaryta keleriais metais anks\xc4\x8diau laiko. I\xc5\xa1 to JAV vyriausyb\xc4\x97 u\xc5\xbedirbo 350 milijon\xc5\xb3 doleri\xc5\xb3 pelno. Nauji automobiliai gaminami and Chrysler K platformos buvo s\xc4\x97kmingai parduodami. Kartu su kompanija Mitsubishi \xc4\xafk\xc5\xabrus bendr\xc4\x85 \xc4\xafmon\xc4\x99 Diamond Star Motors, pager\xc4\x97jo kompanijos pasi\xc5\xablas ma\xc5\xbe\xc5\xb3 automobili\xc5\xb3 rinkoje. 1987 metais Chrysler nupirko kompanij\xc4\x85 American Motors, pagrinde d\xc4\x97l jai priklausan\xc4\x8dios Jeep mark\xc4\x97s, ta\xc4\x8diau ne itin s\xc4\x97kmingas Eagle Premier automobilis v\xc4\x97liau tapo kompanijos LH platformos automobili\xc5\xb3 pagrindu. Visa tai sustiprino \xc4\xafmon\xc4\x99, nors Chrysler ir toliau i\xc5\xa1liko silpniausioji i\xc5\xa1 Detroito trejeto. 1987 metais Chrysler visus nustebino \xc4\xafsigijusi Ital\xc5\xb3 sportini\xc5\xb3 automobili\xc5\xb3 gamintoj\xc4\x85 Lamborghini, kur\xc4\xaf pardav\xc4\x97 1994 metais.\n_START_SECTION_\n1990\xc2\xa0m.\n_START_PARAGRAPH_\n10-ojo de\xc5\xa1imtme\xc4\x8dio prad\xc5\xbeioje Chrysler prad\xc4\x97jo \xc5\xbeengti savo pirmuosius \xc5\xbeingsnius atgal \xc4\xaf Europ\xc4\x85, prad\xc4\x97dama automobili\xc5\xb3 gamyb\xc4\x85 Austrijoje bei 1993 metais prad\xc4\x97dama gaminti Jeep visureigius skirtus Did\xc5\xbeiosios Britanijos rinkai. Jeep mark\xc4\x97s populiarumas augo ir JAV. Chrysler ir toliau stiprino savo pozicij\xc4\x85, prekyboje pasirodant tokiems automobiliams kaip naujos kartos 1994 met\xc5\xb3 modelio Dodge Ram, 1992 met\xc5\xb3 modelio sportinis automobilis Dodge Viper (Europoje parduoto kaip Chrysler Viper), \xe2\x80\x9ehotrodas\xe2\x80\x9c Plymouth Prowler bei \xe2\x80\x9ecab forward\xe2\x80\x9c tipo priekiniais ratais varomi ant LH platformos gaminami sedanai.\n_START_SECTION_\n2000\xc2\xa0m. ir Daimler-Benz partneryst\xc4\x97\n_START_PARAGRAPH_\n1998 metais Vokietijos automobili\xc5\xb3 gamintojui Daimler-Benz nusipirkus Chrysler, buvo \xc4\xafkurtas koncernas DaimlerChrysler. Chrysler Corporation pakeit\xc4\x97 pavadinim\xc4\x85 \xc4\xaf DaimlerChrysler Motors Company LLC ir prad\xc4\x97jo vykdyti veikl\xc4\x85 Chrysler Group pavadinimu. I\xc5\xa1 prad\xc5\xbei\xc5\xb3 buvo teigiama, kad naujai suformuotas koncernas yra lygiavertis dviej\xc5\xb3 automobili\xc5\xb3 gamintoj\xc5\xb3 \xc4\xafkurtas susivienijimas, ta\xc4\x8diau atsistatydinus tuometiniam Chrysler vadovui Bob Eatonui, tapo ai\xc5\xa1ku jog nauj\xc4\x85j\xc4\xaf koncern\xc4\x85 valdys Daimler. Netrukus i\xc5\xa1 darbo buvo pa\xc5\xa1alinti ir potencialiu Eatono \xc4\xafp\xc4\x97diniu laikytas Chrysler prezidentas Thomas T. Stallkamp bei pirmininko pavaduotojas Robert Lutz. Eatonas, Stallkampas bei Lutzas buvo apib\xc5\xabdinami kaip \xe2\x80\x9etriumviratas\xe2\x80\x9c atsakingas u\xc5\xbe Chrysler s\xc4\x97km\xc4\x99 10-ame de\xc5\xa1imtmetyje. Ypa\xc4\x8d daug nuopeln\xc5\xb3 atiteko Lutzui ir jo platform\xc5\xb3 k\xc5\xabrimo komandoms._NEWLINE_Tuometinis Daimler-Benz vadovas Juergen Schrempp \xc5\xbead\xc4\x97jo jog tai bus dangi\xc5\xa1kos vedybos pilnos dideli\xc5\xb3 galimybi\xc5\xb3, ta\xc4\x8diau i\xc5\xa1 ties\xc5\xb3 \xc5\xa1ios vedybos tapo tikra katastrofa abiem pus\xc4\x97ms. Daimler investavo \xc4\xaf Chrysler milijardus doleri\xc5\xb3, nutekino savo vadovyb\xc4\x99 ir resursus bei temp\xc4\x97 \xc5\xbeemyn savo Mercedes-Benz prabangi\xc5\xb3 automobili\xc5\xb3 mark\xc4\x99. Chrysler prezidentas James P. Holden netinkamai \xc4\xafvertino naujojo 2001 met\xc5\xb3 modelio Chrysler miniven\xc5\xb3 i\xc5\xa1leidimo \xc4\xaf rink\xc4\x85 aplinkybes, to pasekoje atsirado did\xc5\xbeiulis nei\xc5\xa1parduot\xc5\xb3 2000 met\xc5\xb3 modelio miniven\xc5\xb3 perteklius. Taip pat jis nuvertino netik\xc4\x97to populiarumo susilaukusio Chrysler PT Cruiser automobilio paklaus\xc4\x85 ir pasirei\xc5\xa1k\xc4\x97 \xc5\xa1i\xc5\xb3 automobili\xc5\xb3 tr\xc5\xabkumas. Vis\xc5\xb3 \xc5\xa1i\xc5\xb3 dalyk\xc5\xb3 pasekoje Chrysler 2000\xc2\xa0m. met\xc5\xb3 3-iame ketvirtyje patyr\xc4\x97 512 milijon\xc5\xb3 JAV doleri\xc5\xb3 nuostol\xc4\xaf._NEWLINE_2000 metais Dieter Zetsche buvo paskirtas Chrysler Group vadovu. 2001 metais buvo panaikinta Plymouth automobili\xc5\xb3 mark\xc4\x97 bei prad\xc4\x97ti \xc4\xafgyvendinti i\xc5\xa1laid\xc5\xb3 ma\xc5\xbeinimo planai, kuriais buvo siekiama suma\xc5\xbeinti i\xc5\xa1laidas dalinantis platformomis bei kitais komponentais. Mercedes-Benz pagrindu gamintas Chrysler Crossfire automobilis, buvo pirmasis \xc5\xa1i\xc5\xb3 plan\xc5\xb3 rezultatas. Kompanija paskelb\xc4\x97 gr\xc4\xaf\xc5\xbetanti prie galiniais ratais varom\xc5\xb3 automobili\xc5\xb3 gamybos ir 2004 metais pristat\xc4\x97 nauj\xc4\x85 didel\xc4\x97s klas\xc4\x97s galiniais ratais varom\xc4\x85 automobil\xc4\xaf Chrysler 300. Automobilis dalinosi komponentais su Mercedes-Benz automobiliais, jame si\xc5\xablomas naujas Hemi V8 variklis, tapo s\xc4\x97kmingu kaip ir pats automobilis. Daimler-Chrysler baig\xc4\x97 ilgamet\xc4\x99 Chrysler partneryst\xc4\x99 su Mitsubishi. Finansin\xc4\x97 koncerno situacija kiek pager\xc4\x97jo ir tarp 2004\xe2\x80\x932005 met\xc5\xb3 Chrysler sudar\xc4\x97 nema\xc5\xbe\xc4\x85 koncerno pelno dal\xc4\xaf. Iki 2005 met\xc5\xb3 Chrysler buvo laikomas \xe2\x80\x9esveikiausiu\xe2\x80\x9c automobili\xc5\xb3 gaminotju i\xc5\xa1 \xe2\x80\x9eDetroito trijul\xc4\x97s\xe2\x80\x9c (GM, Ford ir Chrysler)._NEWLINE_D\xc4\x97l Zetsches s\xc4\x97kmingo darbo Chrysler padalinyje, tuometinis Daimler-Chrysler vadovas Juergen Schrempp buvo spaud\xc5\xbeiamas anks\xc4\x8diau i\xc5\xa1eiti \xc4\xaf pensij\xc4\x85. Zetsche galiausiai per\xc4\x97m\xc4\x97 koncerno vadovo pareigas 2006 met\xc5\xb3 sausio 1 diena. Thomas W. LaSorda tapo naujuoju Chrysler Group padalinio vadovu. 2006 metais Mercedes-Benz mark\xc4\x97 tapo pelninga, tuo tarpu Chrysler veikla pelno neatne\xc5\xa1\xc4\x97. Padalinys v\xc4\x97l tapo nuostolingu ir analitikai teig\xc4\x97 jog Chrysler nebegr\xc4\xaf\xc5\xa1 \xc4\xaf 2004\xe2\x80\x932005 met\xc5\xb3 pelningumo lyg\xc4\xaf. Tai buvo pirmieji \xc5\xbeenklai, jog art\xc4\x97ja \xc5\xa1i\xc5\xb3 dviej\xc5\xb3 kompanij\xc5\xb3 partneryst\xc4\x97s pabaiga. Buvo ai\xc5\xa1ku, kad Daimler taptu stipresniu ir pelningesniu be nuostolingo JAV padalinio. Zetsche pripa\xc5\xbeino, jog Chrysler nebeteik\xc4\x97 koncernui jokios naudos, ta\xc4\x8diau teig\xc4\x97, kad svarstym\xc5\xb3 atskirti \xc5\xa1ias kompanijas nebuvo, jis teig\xc4\x97, kad pirminis koncerno vadovyb\xc4\x97s tikslas yra i\xc5\xa1spr\xc4\x99sti padalinio problemas, suma\xc5\xbeinti gamyb\xc4\x85 bei padidinti Chrysler konkurencingum\xc4\x85._NEWLINE_Kai kuri\xc5\xb3 teigimu, Zetsches vadovavimas padaliniui nebuvo visi\xc5\xa1kai s\xc4\x97kmingas, Chrysler vis dar buvo stipriai priklausoma nuo neekonomi\xc5\xa1k\xc5\xb3 visureigi\xc5\xb3 ir daugelis j\xc5\xb3 gaminam\xc5\xb3 automobili\xc5\xb3 buvo nes\xc4\x97kmingi. Nepaisant radikali\xc5\xb3 pertvarkym\xc5\xb3, analitik\xc5\xb3 teigimu padaliniui vis dar b\xc5\xabt\xc5\xb3 buv\xc4\x99 sunku pilnai atsigauti, d\xc4\x97l nepalank\xc5\xb3 s\xc4\x85lyg\xc5\xb3 JAV automobili\xc5\xb3 rinkoje, didelio darbo bei sveikatos draudimo darbuotojams. 2006 metais Zetsche pasirod\xc4\x97 \xe2\x80\x9eDr. Z\xe2\x80\x9c reklamin\xc4\x97je kampanijoje, kurioje jis buvo pristatomas kaip visa\xc5\xbeinis, su voki\xc5\xa1ku akcentu \xc5\xa1nekantis automobili\xc5\xb3 pramon\xc4\x97s \xc5\xbeynys. Reklamoje buvo siekiama parodyti, kad Chrysler u\xc5\xbenugaryje stovi Mercedes-Benz bei jos patirtis ir disciplina, padariusi \xc5\xa1i\xc4\x85 mark\xc4\x99 viena presti\xc5\xbei\xc5\xa1kiausi\xc5\xb3 pasaulyje. Nepaisant to, pra\xc4\x97jus a\xc5\xa1tuoneriems metams po \xc5\xa1i\xc5\xb3 kompanij\xc5\xb3 susijungimo, \xc5\xbemones vis vien ne\xc5\xbeinojo, jog Chrysler automobilius gamina ta pati kompanija, kuri gamina prabangius Mercedes-Benz automobilius.\n_START_SECTION_\n2009 m. bankrotas ir Fiat kontrol\xc4\x97\n_START_PARAGRAPH_\n2007 met\xc5\xb3 rugpj\xc5\xab\xc4\x8dio 3 dien\xc4\x85, 80,1% Chrysler koncerno akcij\xc5\xb3 nupirko Cerberus Capital Management, buvo i\xc5\xa1ardytas DaimlerChrysler AG koncernas. Chrysler \xc4\xafmoni\xc5\xb3 grup\xc4\x97 buvo pervadinta \xc4\xaf Chrysler LLC. 2009 met\xc5\xb3 baland\xc5\xbeio 27 diena, Daimler AG pardav\xc4\x97 likusias 19,9% koncerno akcij\xc5\xb3 Cerberus Capital Management._NEWLINE_2009 met\xc5\xb3 baland\xc5\xbeio 30 dien\xc4\x85, Chrysler LLC paskelb\xc4\x97 bankrot\xc4\x85, pagal 11-aj\xc4\xaf JAV bankroto kodekso straipsn\xc4\xaf bei paskelb\xc4\x97 apie b\xc5\xabsim\xc4\x85 partneryst\xc4\x99 su Ital\xc5\xb3 koncernu Fiat. 2009 met\xc5\xb3 bir\xc5\xbeelio 1 diena, vykdant bankrutavusio Chrysler LLC reorganizavim\xc4\x85 buvo suformuotas naujas koncernas\xc2\xa0\xe2\x80\x93 Chrysler Group LLC, 20% akcij\xc5\xb3 atiteko koncernui Fiat. 2009 met\xc5\xb3 bir\xc5\xbeelio 10 diena reorganizavimo darbai buvo baigti._NEWLINE_2009 met\xc5\xb3 lapkri\xc4\x8dio 4 diena Chrysler Group vie\xc5\xa1ai pristat\xc4\x97 savo 2010\xe2\x80\x932014 met\xc5\xb3 verslo plan\xc4\x85, kuriame buvo nurodyti visi koncerno tikslai, plane taip pat buvo i\xc5\xa1platinta informacija apie b\xc5\xabsimus ir esamus automobili\xc5\xb3 modelius. Fiat t\xc4\x99s\xc4\x97 akcij\xc5\xb3 i\xc5\xa1pirkim\xc4\x85 i\xc5\xa1 JAV vyriausyb\xc4\x97s ir JAV automobili\xc5\xb3 pramon\xc4\x97s darbuotoj\xc5\xb3 pensij\xc5\xb3 fond\xc5\xb3 ir 2014 m. saus\xc4\xaf  \xc4\xafsigijo paskutin\xc4\xaf akcij\xc5\xb3 paket\xc4\x85. Chrysler Group tapo naujai \xc4\xafkurto Fiat Chrysler Automobiles koncerno dalimi.'